INFORMATĪVAIS ZIŅOJUMS

**Par Latvijas tematiskajiem mērķiem Centrālā Baltijas jūras reģiona pārrobežu sadarbības programmas 2014. – 2020.gadam ietvaros**

1. **Tiesību akta projekta/izskatāmā jautājuma īss apraksts**

2011.gada 6.oktobrī Eiropas Komisija (turpmāk – EK) ir publicējusi Eiropas Parlamenta un Padomes regulas projektu par īpašiem noteikumiem par atbalstu no Eiropas Reģionālās attīstības fonda saistībā ar Eiropas Teritoriālās sadarbības mērķi (turpmāk – ETS regulas projekts).

ETS regulas projekts paredz īpašus noteikumus Eiropas Reģionālās attīstības fonda (turpmāk – ERAF) atbalstam attiecībā uz Eiropas Teritoriālās sadarbības (turpmāk – ETS) mērķi 2014.-2020.gada plānošanas periodā, nosakot ETS sadarbības elementus, teritoriālā pārklājuma un finansēšanas nosacījumus, tematisko koncentrāciju un kopējo indikatoru sistēmu, kā arī ietver programmēšanas, vadības, uzraudzības un kontroles aspektus.

Atbilstoši ETS regulas projekta 5. un 6.pantam ETS programmas atbalsta tematiskus mērķus un ieguldījumu prioritātes, kas ir noteikti Eiropas Parlamenta un Padomes regulas projekta, ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai (turpmāk – ELFLA) un Eiropas Jūrlietu un zivsaimniecības fondu (turpmāk – EJZF), uz kuriem attiecas vienotais stratēģiskais ietvars, un vispārīgus noteikumus par Eiropas Reģionālās attīstības fondu, Eiropas Sociālo fondu un Kohēzijas fondu un atceļ Regulu (EK) Nr. 1083/2006 9.pantā un Eiropas Parlamenta un Padomes regulas projekta par īpašiem noteikumiem attiecībā uz Eiropas Reģionālās attīstības fondu un mērķi “Ieguldījums izaugsmei un nodarbinātībai” un par Regulas (EK) Nr. 1080/2006 atcelšanu 5.pantā:

(1) nostiprināt pētniecību, tehnoloģiju attīstību un inovāciju;

(2) uzlabot informācijas un komunikācijas tehnoloģiju pieejamību, izmantošanu un kvalitāti;

(3) uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju;

(4) atbalstīt pāreju uz ekonomiku, kura rada mazas oglekļa emisijas visās nozarēs;

(5) veicināt pielāgošanos klimata pārmaiņām, riska novēršanu un pārvaldību;

(6) aizsargāt vidi un veicināt resursu izmantošanas efektivitāti;

(7) veicināt ilgtspējīgu transportu un novērst trūkumus galvenajās tīkla infrastruktūrās;

(8) veicināt nodarbinātību un atbalstīt darbaspēka mobilitāti;

(9) veicināt sociālo iekļaušanu un apkarot nabadzību;

(10) ieguldīt izglītībā, prasmēs un mūžizglītībā;

(11) uzlabot institucionālās spējas un efektīvu valsts pārvaldi.

2012.gadā tika uzsākts ETS mērķa Centrālā Baltijas jūras reģiona pārrobežu sadarbības programmas (turpmāk - CB programma) 2014.-2020.gadam sagatavošanas process un tika izveidota Apvienotā programmēšanas komiteja (turpmāk – APK). Atbilstoši panāktai vienošanās starp dalībvalstīm, CB programmas 2014. – 2020.gadam sagatavošanu atbalstīs esošās CB programmas Apvienotais Tehniskais sekretariāts (turpmāk – ATS), kas papildus tā galvenajam uzdevumam – palīdzēt VI, Uzraudzības komitejai, Vadības komitejai, Revīzijas iestādei un Sertifikācijas iestādei veikt to pienākumus, sniegs nepieciešamo atbalstu APK darbam.

ATS tika uzdots veikt CB programmas 2007. – 2013.gadam īstenoto projektu analīzi tematisko mērķu griezumā, kā arī organizēt diskusijas iesaistīto valstu reģionos gan par gūto pieredzi esošās CB programmas 2007. – 2013.gadam projektu īstenošanā, gan arī par CB programma iesaistīto valstu atbalstāmās teritorijas reģionu sadarbības prioritātēm jaunajā 2014.-2020.gadam plānošanas periodā.

2013. gada 29. janvārī APK 1.sanāksmē APK vienojās par divu darba grupu izveidi – 1.darba grupa, kas atbildīga par programmas saturiski saistītās daļas izstrādi, un 2.darba grupa, kas būs atbildīga par programmas vadības un uzraudzības sistēmas daļas sagatavošanu, kā arī dalībvalstīm līdz nākamas APK sanāksmei, kas notiks š.g. 27.martā Rīgā, jāsagatavo pozīcijas par tematiskajiem mērķiem, kas būtu atbalstāmi jaunajā CB programmā.

Jāatzīmē, ka atbilstoši ETS regulas projekta (aktuālai redakcijai vismaz 80% no ERAF piešķīruma pārrobežu sadarbības programmai jākoncentrē ne vairāk kā četriem tematiskajiem mērķiem, bet līdz 20% no ERAF piešķīruma var tikt izlietoti visiem atlikušajiem tematiskajiem mērķiem.

**2. Latvijas Republikas pozīcija**

Sākotnējā pozīcijā tiek iezīmēts Latvijas viedoklis par jaunās CB programmas 2014. – 2020.gadam tematisko fokusu, iezīmējot prioritārus tematiskos mērķus, kas balstās uz Latvijas vajadzībām. Nacionālā pozīcija un augstākminētie secinājumi tiks prezentēti pārējām iesaistītajām valstīm 2013.gada 27.martā APK sanāksmē Rīgā. Pozīcija tiks aktualizēta atbilstoši sarunu rezultātiem.

Latvijas interesēs ir, lai jaunajā CB programmā tiktu ņemtas vērā **noteiktās Latvijas prioritātes, kas ir izvirzītas NAP 2020[[1]](#footnote-1)**. Latvija uzsver, ka CB programmai 2014.- 2020.gadam  jābūt NAP2020 aktivitātes papildinošai, nodrošinot sinerģiju un savstarpējo nepārklāšanos ar citiem ES fondiem. Vienlaikus, ņemot vērā CB programmas specifiku un starptautisko dimensiju, pastāv nepieciešamība pielāgot NAP noteiktās prioritātes CB programmas sadarbības formātam un mērķiem.

I.Pamatojoties uz iepriekš minētās 1.darba grupas ietvaros prezentēto ekspertu analīzi un informāciju, kā arī uzklausot citu dalībvalstu viedokļus, **Latvijas pozīcija ir atbalstīt priekšlikumu šādiem tematiskiem mērķiem CB programmā 2014.- 2020.gadam:**

**Nr.7 „Veicināt ilgtspējīgu transportu un novērst trūkumus galvenajās tīkla infrastruktūrās”**

*Iespējamās atbalstāmās darbības no Latvijas puses ir mazo jahtu ostu infrastruktūras attīstība un tīklojuma attīstība Baltijas jūras reģionā, ieļaujot Kurzemes jahtu ostu kopīgā Baltijas jūras reģiona tīklā.*

**Nr.3 „Uzlabot mazo un vidējo uzņēmumu, kā arī lauksaimniecības nozares (attiecībā uz ELFLA) un zivsaimniecības un akvakultūras nozares (attiecībā uz EJZF) konkurētspēju”** ar integrēto 1.tematiskā mērķa **„Nostiprināt pētniecību, tehnoloģiju attīstību un inovācijas”** ieguldījumu prioritāti:

1. sekmējot uzņēmumu ieguldījumu inovācijā un pētniecībā un veidojot saiknes un sinerģiju starp uzņēmumiem, P&I centriem un augstākās izglītības sektoru, jo īpaši sekmējot preču un pakalpojumu attīstību, tehnoloģiju apmaiņu, sociālās inovācijas un sabiedrisko pakalpojumu lietotnes, pieprasījuma stimulēšanu, tīklošanu, kopu izveidi un tiešu inovāciju ar viedās specializācijas palīdzību, atbalstot tehnoloģisko un lietišķo pētniecību, pilot iekārtas, produktu validēšanu agrīnās tā izstrādes stadijās, palielinātas ražošanas spējas un svarīgāko pamattehnoloģiju pirmo ražošanu, kā arī universālo tehnoloģiju izplatīšanu.

*Iespējamās atbalstāmas darbības no Latvijas puses ir reģionu uzņēmumu konkurētspējas paaugstināšana un inovāciju komercializācija, atbalsta sistēmu izveide mazo un vidējo uzņēmumu attīstībai reģionā apdzīvotības saglabāšanai lauku teritorijās, nišas produktu veidošanos veicināšana amatniecībā un lauksaimniecībā, sadarbībā ar radošajām industrijām, e-pakalpojumu attīstība Radošo industriju potenciāla palielināšana, eksporta tirgus meklēšanas sistēmas izveide*

**Nr.6. „Nosargāt vidi un veicināt resursu izmantošanas efektivitāti”**

*Iespējamās atbalstāmas darbības no Latvijas puses ir Baltijas jūras un piekrastes aizsardzība un vides drošības attīstība Baltijas jūras ostās.*

**Nr.10 „Ieguldīt izglītībā, prasmēs un mūžizglītībā,** attīstot mācību un apmācību infrastruktūru**”**

*Iespējamās atbalstāmās darbības ir profesionālās izglītības piedāvājuma pilnveidošana, ieguldījumi mūžizglītības iestādes visas pakāpes, ieskaitot interešu izglītību radošo spēju attīstībai, profesionālās izglītības lomas palielināšana un pievilcības uzlabošana.*

II. Ņemot vērā atsevišķu dalībvalstu izteikto vēlmi atbalstīt tematisko mērķi Nr.9 „Veicināt sociālo iekļaušanu un apkarot nabadzību”,Latvija neiebilst pret šī tematiskā mērķa iekļaušanu programmā, taču saskata tam mazāko potenciālu darbību īstenošanai CB programmas konteksta ietvaros. **Latvijas pozīcija ir nepieciešamības gadījuma nodrošināt šī tematiskā mērķa iespējamo sinerģiju / apvienošanu ar tematisko mērķi Nr.10 „Ieguldīt izglītībā, prasmēs un mūžizglītībā.**

Gala lēmums par 4 tematiskiem mērķiem tiks pieņemts APK sanāksmē 2013.gada 27.martā. Latvija uzsver, ka CB programmai 2014. – 2020.gadam  jābūt NAP2020 aktivitāšu papildinošai, nodrošinot sinerģiju un savstarpējo nepārklāšanos ar citiem ES fondiem. Turpmāk dalībvalstīs diskutēs par iespējamo darbību atbilstošām ieguldījumu prioritātēm un atbalstāmajām aktivitātēm katrā tematiskā mērķa ietvaros.

Vides aizsardzības un reģionālās

attīstības ministrs E.Sprūdžs

Vīza: Vides aizsardzības un reģionālās

attīstības ministrijas valsts sekretāra p.i.,

administrācijas vadītājs G.Kauliņš

14.03.2013

1 104

L.Gaibišela

67026468, linda.gaibisela@varam.gov.lv

1. Ņemot vērā, ka saskaņā ar Attīstības plānošanas sistēmas likumā noteikto hierarhiju NAP2020 ir vienīgais vidēja termiņa politikas plānošanas dokuments valstī, kuram tiek pakārtoti nozaru un reģionālie politikas plānošanas dokumenti, CBS programmas plānošanas procesā jāņem vērā NAP2020 mērķi un noteiktie darbības virzieniem. [↑](#footnote-ref-1)